Ρυζόγαλο νηστίσιμο με άρωμα καρύδας
Ελαφρύ, νόστιμο και με διακριτική γεύση και άρωμα καρύδας είναι αυτό το ρυζόγαλο. Το ετοίμασαν ο πατέρας Θεόφιλος και ο μοναχός Στέφανος στη Μονή του Σινά.
3 κονσέρβες (των 400 γρ.) κρέμα καρύδας με 22% λιπαρά (τη βρίσκουμε σχεδόν σε όλα τα σούπερ μάρκετ, στο ράφι με τις κονσέρβες ή τα έθνικ τρόφιμα), 400 ml νερό, 100 γρ. ρύζι γλασέ ή Καρολίνα Σερρών , 8 κουτ. σούπας ζάχαρη, 2 κάψουλες βανιλίνη (ή 1 κουτ. γλυκού εκχύλισμα βανίλιας), 20 γρ. κορν φλάουρ, καρύδα αποξηραμένη, σε νιφάδες ή τρίμμα, ελαφρά καβουρδισμένη σε ένα σκέτο αντικολλητικό τηγάνι μέχρι να ξανθύνει (ή μείγμα της με λίγα φυστίκια αράπικα ανάλατα, καβουρδισμένα ελαφρώς και χοντροτριμμένα)
Για να φτιάξουμε το νηστίσιμο ρυζόγαλο με άρωμα καρύδας, σε μια μέτρια κατσαρόλα βάζουμε την κρέμα καρύδας, το μετρημένο νερό, το ρύζι και τη ζάχαρη και τα ζεσταίνουμε σε δυνατή φωτιά μέχρι να πάρουν μία βράση. Χαμηλώνουμε τη φωτιά και σιγοβράζουμε για περίπου 20 λεπτά, ανακατεύοντας σχεδόν ασταμάτητα για να μην κολλήσει το ρύζι. Σβήνουμε το μάτι της κουζίνας, σκεπάζουμε την κατσαρόλα με το καπάκι της και αφήνουμε για 15 λεπτά, μέχρι το ρύζι να απορροφήσει όλο το υγρό, να φουσκώσει και να μαλακώσει εντελώς. Προσθέτουμε τη βανιλίνη ή το εκχύλισμα βανίλιας και ανακατεύουμε. Διαλύουμε το κορν φλάουρ σε 1/2 φλιτζ. καφέ κρύο νερό και το ρίχνουμε και αυτό στην κατσαρόλα, ανακατεύοντας καλά. Ζεσταίνουμε ξανά το ρυζόγαλο σε δυνατή φωτιά για 1-2 λεπτά το πολύ, ανακατεύοντας, μέχρι να χυλώσει και να δέσει. Αποσύρουμε από τη φωτιά και μοιράζουμε σε 5-6 μπολάκια. Αφήνουμε να γίνει χλιαρό και σερβίρουμε το νηστίσιμο ρυζόγαλο, πασπαλίζοντας αν θέλουμε σε κάθε μερίδα την καρύδα ή το μείγμα καρύδας- φυστικιών.
Καρύδα,Ρύζι,Φυστίκια,Κεράσματα,Vegan,Νηστίσιμα,Αγία Αικατερίνη,Νηστεία,Όρος Σινά